Politiets hovedmistænkte i en opsigtsvækkende drabssag har jævnligt opholdt sig i det boligkompleks på Vangehusvej på Ydre Østerbro i København, hvor tre personer ifølge politiet er blevet dræbt inden for kort tid.

Det fortæller beboere til DR Nyheder.

Manden har nemlig haft et familiemedlem, der indtil for nylig boede i boligkomplekset.

- Han kom indimellem og sov der nogle nætter, siger Akram Khalil, som bor i boligkomplekset og ifølge eget udsagn har gjort det i omkring 30 år.

Familiemedlemmet er nu midlertidigt fraflyttet ejendommen, og der arbejdes på en permanent fraflytning.

Det fremgår af et referat fra et af de beboermøder, som boligselskabet Bovita har afholdt, efter sagen kom frem.

Læs også : Politiet sigter 26-årig for drab på tre ældre mennesker

Samme nøgle til alle opgange

Ifølge DR's oplysninger virker samme opgangsnøgle til flere hoveddøre.

- Nøglen passer til alle opgange, lyder det fra Akram Khalil.

På den måde kan den sigtede have låst sig ind i flere opgange, hvis han har haft en nøgle til opgangen som følge af sin gang i boligområdet.

Sagen har nu fået nogle beboere til at kræve opgangsnøgler, der kun passer til én opgang. Andre har foreslået tv-skærme på dørtelefonanlæggene.

På et pressemøde i fredags betegnede politiet drabssagen som "meget grov og usædvanlig", men politiet ville ikke oplyse, hvordan manden havde skaffet sig adgang til lejlighederne, hvor de tre formodede drab er sket.